钦定古今图书集成/明伦汇编/官常典/第674卷 > 费诗
## 钦定古今图书集成/明伦汇编/官常典/第674卷 > 费诗

按《蜀志》本传：“诗字公举，犍为南安人也。刘璋时，为绵
竹令。先主攻绵竹时，诗先举城降。成都既定，先主领
益州牧，以诗为督军从事，出为牂牁太守，还为州前
部司马。先主为汉中王，遣诗拜关羽为前将军。羽闻
黄忠为后将军，羽怒曰：‘大丈夫终不与老兵同列’。不
肯受拜。诗谓羽曰：‘夫立王业者，所用非一。昔萧、曹与
高祖少小亲旧，而陈、韩亡命，后至论其班列，韩最居
上，未闻萧、曹以此为怨。今汉王以一时之功，隆崇于
汉室，然意之轻重，宁当与君侯齐乎？且王与君侯，譬
犹一体，同休等戚，祸福共之’。”愚为君侯，不宜计官号
之高下，爵禄之多少为意也。仆一介之使，衔命之人，
君侯不受拜，如是便还。但相为惜此“举动，恐有后悔
耳！”羽大感悟，遽即受拜。后群臣议欲推汉中王称尊
号。诗上疏曰：“殿下以曹操父子偪主篡位，故乃羇旅
万里，纠合士众，将以讨贼。今大敌未克而先自立，恐
人心疑惑。昔高祖与楚约，先破秦者王，及屠咸阳，获
子婴，犹怀推让，况今殿下未出门庭，便欲自立邪？愚
臣诚不为殿下取也。”由是忤指，左迁部永昌从事。建
兴三年，随诸葛亮南行，归至汉阳县，降人李鸿来诣
亮，亮见鸿，时蒋琬与诗在坐，鸿曰：“闲过孟达许，适见
王冲从南来，言往者达之去就，明公切齿，欲诛达妻
子，赖先主不听耳。”达曰：“诸葛亮见顾有本末，终不尔
也。尽不信冲言，委仰明公，无复已已。”亮谓琬诗曰：“还
都当有书，与子度相闻。”诗进曰：“孟达小子，昔事振威
不忠，后又背叛先主，反复之人，何足与书邪！”亮默然
不答。亮欲诱达以为外援，见与达书曰：“往年南征，岁
未及还，适与李鸿会于汉阳，承知消息，慨然永叹，以
存足下平素之志，岂徒空托名荣贵，为华离乎！”呜呼，
孟子！斯实刘封侵陵足下，以伤先主待士之义。又鸿
道王冲造作虚语，云“足下量度吾心，不受冲说。”寻表
明之，言追平生之好，依依东望，故遣有书。达得亮书，
数相交通，辞欲叛魏。魏遣司马宣王征之，即斩灭达。
亮亦以达无款诚之心，故不救助也。蒋琬秉政，以诗
为谏议大夫，卒于家。